Sporočilo za medije

**Humanitarna pobuda Pomežik soncu**

**Za mnoge otroke so to prve počitnice**

**Lekov živžav je obiskala tudi varuhinja človekovih pravic**

**Kranjska Gora, 17. julija 2013 – Počitniški dom Vila v Kranjski Gori se je danes spremenil v veseli Lekov živžav. Gre za poseben dan doživetij, s katerim želita Zveza prijateljev mladine Slovenije (ZPMS) in družba Lek, član skupine Sandoz, popestriti počitnice otrokom, ki letujejo v okviru programov ZPMS. Lekov živžav je obiskala tudi varuhinja človekovih pravic Vlasta Nussdorfer.**

Lekov živžav je del humanitarne pobude **Pomežik soncu**, ki sta jo ZPMS in njen dolgoletni partner, farmacevtska družba Lek, član skupine Sandoz, letos organizirala že petnajsto leto zapored. Pomežik soncu je v 15 letih omogočil brezskrbne počitnice več kot 10.000 otrokom iz vse Slovenije, v Leku pa so za to dobrodelno akcijo skupaj namenili več kot 215.000 evrov, od tega letos 17.000 evrov.

Pomežik soncu je letos peljal na brezplačno letovanje 312 otrok iz socialno ogroženih družin. Največ otrok prihaja iz osrednjeslovenske regije, sledijo podravska, gorenjska in savinjska regija.

»*Življenje se lahko hitro obrne na glavo. Hudo je, ko to spoznajo otroci. Štirje otroci iz okolice Ljubljane so to spoznali ob izgubi očeta. Kasneje je za rakom zbolela še mama. Otroci so prevzeli skrb za mamo in hišna opravila. Počitnice, morje in hribi so postali nekaj oddaljenega in nedosegljivega vse do letos, ko smo otroke peljali na počitnice v Zambratijo,*« je dejala predsednica ZPMS **Darja Groznik**. *»Ponudb počitniških programov za otroke je sicer veliko. Ne pozabimo pa dejstva, da bo po anketah četrtina Slovencev pri preživljanju dopusta varčevala, kar bodo še posebej občutili otroci. Pri Zvezi prijateljev mladine Slovenije smo zato v več krajih po Sloveniji pripravili številne brezplačne programe. Prav pri zagotavljanju brezplačnih počitnic za tiste, ki sicer ne bi šli na morje, je podjetje Lek naš nenadomestljiv partner. Pri Leku vedo, da so aktivne počitnice pomembne za otroke.«*

**Vlasta Nussdorfer**, varuhinja človekovih pravic je povedala: »*Revščina na vsakem koraku, s katero se srečujem tudi v vlogi varuhinje, ne prizanaša. Žal, niti otrokom. Pozdravljam takšne akcije, ki vsaj za kratek čas otroke iztrgajo iz objema krute realnosti in jim dajo vedeti, da je lahko drugače. Otroci s takšno popotnico kljub stiskam svojih družin lažje vidijo možnosti in po njih, ko so večji, tudi posežejo, jih skušajo uresničevati. Otroci brez žarka svetlobe že v otroštvu, žal velikokrat nadaljujejo usode svojih staršev. Država mora poskrbeti, da bodo ne samo njihovi starši, pač pa najranljivejši členi družbe, njihovi otroci, živeli človeka dostojno življenje in da postanejo - če bi živeli v idealni državi - takšne akcije samo lep spomin.«*

**Mojca Pavlin** iz Leka, člana skupine Sandoz, pa je ob tej priložnosti povedala:*»Lepo je videti otroke, kako brezskrbno uživajo na počitnicah. Še posebej, če ob tem pomislimo, da smo jih z brezplačnimi počitnicami razveselili že 10.000. Mnogi med njimi so odšli na počitnice prvič. In to je tisto, zaradi česar smo tu in kar nas dela bogatejše. Sodelovanje Leka, člana skupine Sandoz, z ZPMS niso le številke. So dokaz dobrega dela in požrtvovalnosti vseh sodelujočih iz ZPMS, ki otrokom s svojo toplino in človekoljubnim odnosom omogočajo, da vsaj za nekaj dni njihov svet postane brezskrben in igriv. V imenu Leka tako danes izrekam zahvalo vsem prostovoljcem in zaposlenim na ZPMS, ki si že vrsto let prizadevajo za boljše življenje in boljši jutri naših otrok.«*

Pripis k fotografijam:

* **Letošnja generacija otrok, ki letuje v Kranjski Gori v okviru Lekovega živžava.**
* **Varuhinja človekovih pravic Vlasta Nussdorfer, predsednica ZPMS Darja Groznik, Anita Ogulin iz ZPM Moste – Polje in Mojca Pavlin iz podjetja Lek, člana skupine Sandoz.**
* **Varuhinja človekovih pravic med ogledom prijetno urejenih sob v počitniškem domu Vila v Kranjski Gori.**
* **Otrokom je dan polepšal tudi čarovnik Grega, ki je pokazal, da lahko tudi najmanjši triki privabijo največje otroške nasmehe.**